1Wachalal, are ile u sujum i Dios chake. Rumal-i, chaka 'ana che kib oj ch'am pa ka c'ux, oj ch'am che ka ch'acul; chaka jec'a kib che i n-ch'am taj. Chaka xija kib chuwach i Dios che ni'pa i caka 'ano; chaka 'ana che i ka c'aslemal lic ch'am chuwach ire. 2C'ax choj i na na. Mi jun winak ka 'anom i mal che, mi jun tzaknak chupam u mac kumal, mi jun ka t'orom. 3Are xin bij ile chiwe, n-are ti cojbal i mac xin 'ano, man lic c'ax quix in na'o, pacha 'ax in bim wi chiwe ujer. Yin, we in c'aslic, we xi in camnak chic, in c'ux lic 'o iwu'. 4Lic cul in c'ux chiwe, rumal-i quin sakij u wach in nojbal chiwe; are quin lapan cu' i winak, lic quin coj i 'ij yix. Iwumal yix, 'o u cowil in c'ux chupam i c'ax; lic quin quicot iwumal. 5Are xoj upon pa jyub Macedónia, n-ta uxlanem xka tijo; to' c'ax xka rik c'ulala, to' ch'o'oj xpe chikij, to' xibin'ib xpe pa ka c'ux. 6Xui-ri i Dios, chi cu cubsaj qui c'ux ni'pa i que bisonic, xak xu cubsaj ka c'ux yoj are xc'un i ma Títo ku'. 7N-xui ta rumal u c'unic xoj quicotic, xak rumal wach i xu bij chake, chi yix lic 'utz i quix tijin chu 'anic, lic quiwaj ni rilic in wach, lic xix bison rumal i bis chi xi petsaj chwij, lic quix c'achir chwe. Are xin ta ile, mas xpe in quicotemal. 8Are xin tak bi i nabe wuj chiwe, xix bison rumal; xak yin xin bison rumal, man n-cwaj ta yin we quix bisonic. Xui-ri, wo'or yin n-quin bison ta chic man 'utz xelic. Katzij xix bison rumal in wuj, xui-ri, xa 'atal 'ij. 9Wo'or 'ut, lic quin quicotic; tupu xix bison jubi' rumal in wuj, i bis-le, 'utz xo'on chiwe, man rumal i bis-le, xi mayij u 'onquil i n-'us taj. Are xi ch'ij i bis, wach i xi 'an rumal, 'utz xe'el chiwe chuwach i Dios. Xe'el 'uri n-ta jun c'ax xin 'an pan chiwe. 10Jun, we 'o chupam i bis, we xu ch'ijo pacha craj i Dios, 'utz que'el che, man cu mayij i macunic, y quel 'uri chi sak. Mi jun ca bison rumal ile. Xui-ri, we jun to' ca bison rumal i c'ax chi petnak puwi rumal u mac u 'anom, we n-cu jalwachij ti u nojbal, n-ta que'el wi 'uri che; to' cu petsaj 'uri i camic puwi. 11Yix, are xi ch'ij i bis, xi 'an 'uri lic pacha craj i Dios, y wo'or ¡lic 'utz xe'el chiwe! Xo'on chiwe, chi xi coj retalil che i n-'us taj chixol, y xi bij la chiwach chi n-quiwaj taj. Xpe iwoywal che i n-'us taj-le, xak xix oc na 'il che. Te'uri xiwaj quiwil ni in wach, xak xi bij la chi ca majawic cu toj u mac i aj 'anol mal-le. Queje ile i 'alijinsam chi yix n-ta chic i mac che tak ile. 12Rumal-i, ni'pa i xin tz'ibaj bi chiwe xa are 'anbal re i 'utz chiwe yix. N-rumal ti ajmac xin tz'ibaj ile, xak n-rumal ti i jun chi xa 'an i mal che, xa iwumal yix xin tz'ibaj. Xa are xwaj quin sakirsaj chiwe wach qui na pi c'ux, are iri: yix chuwach i Dios n-quiwaj taj we coj bison iwumal. 13'Utz xe'elok, rumal-i, cubinak chic in c'ux iwumal. N-xui ta rumal ile xpactaj in bis, xak quin quicot rumal i nim laj u quicotemal i ma Títo iwumal yix, man 'utz u c'ulaxic xi 'ano. 14Yin in bim che i ma Títo chi yix ix 'utz, y n-quin q'uix ta che in bim-le, man ire rilom chic chi katzij i xin bij. Yin, xui i sak laj tzij in bim chiwe yix, xak lic sak laj tzij i xin bij che i ma Títo are xin bij che chi yix ix 'utz. 15Ire wo'or ca tijin mas u q'uiaric i c'axnabal u c'ux chiwe yix, man ca c'un chu c'ux chi iwonojel xi 'an cas che, wach xu bij chiwe. Xak chom u c'ulaxic xi 'an iwu'; 'o u 'ij chiwach; xak xi xij jubi' iwib chuwach, are 'o chila iwu'. 16Mas quin quicotic man cul in c'ux che, chi 'utz i qui 'ano.
2 CORINTIOS 7